**“Baltu literatūras nedēļa” Līvānu novada skolās**

No 19. līdz 23. septembrim Latvijā un Lietuvā tika īstenots projekts “Baltu literatūras nedēļa”. Projekta organizatori ir Jonavas rajona Žeimju skola-daudzfunkciju centrs, Vītauta Dižā universitāte, projekta partneri - Latvijas Republikas vēstniecība Lietuvā, Lietuvas Republikas vēstniecība Latvijā, Jonavas rajona pašvaldība. Projekta atbalstītāji: Kafijas Draugs : [https://www.kafijasdraugs.lv/](https://mailtrack.io/trace/link/c2fb44eb65acc90673912e114fd15ba657ab5be9?url=https%3A%2F%2Fwww.kafijasdraugs.lv%2F&userId=3827122&signature=cfb3ae91ee589fb0" \t "_blank), RTTAX [https://rttax.com/lv/](https://mailtrack.io/trace/link/e5336c4c17b2dc28cb1c1bf99c0f5483bdade496?url=https%3A%2F%2Frttax.com%2Flv%2F&userId=3827122&signature=29cb7003ed5f6ade), Save24 [https://www.save24.lv/lv/](https://mailtrack.io/trace/link/471f9871342fb81ccae8adfe92ee6036c39b0fb6?url=https%3A%2F%2Fwww.save24.lv%2Flv%2F&userId=3827122&signature=26e4f0a35867c507). “Baltu literatūras nedēļa” tiek organizēta jau no 2017. gada.

Šogad projektā iesaistījās vairākas Līvānu novada skolas: Jersikas pamatskolas, Jaunsilavas pamatskola, Līvānu pamatskola un Rožupes pamatskola. Teātra mākslas stundas ietvaros kopā ar skolotāju R. Svikli-Popovu Jersikas pamatskolas 7. klase uzzināja, kas ir Baltu vienības diena un „Baltu literatūras nedēļa“. Skolēni iepazinās ar grāmatas „Samainītais“ sižetu, izpētīja tajā iekļauto mītisko būtņu vārdnīcu un meklēja līdzības/ atšķirības starp latviešu mitoloģiskajām būtnēm. Stundas nobeigumā skolēni iemācījās sasveicināties un atvadīties lietuviski. Tikmēr 4. klase teātra mākslas stundā uzzināja, kas ir „Baltu literatūras nedēļa“, diskutēja par to, kas viņiem saistās ar Lietuvu, mācījās sasveicināties un atvadīties lietuviski. Stundas gaitā skolēni iepazina latgaliešu un lietuviešu valodas, saskatīja līdzības abās valodās, klausījās kā tās skan un ielūkojās grāmatās „Rūtaļu vydā/ Ratelė vėdorelie“ (O. Slišāns, K. Vaisvalavičienė) un „Baltų kalbų pradžiamokslis/ Baltu valodu ābece“ (V. Butkienė, K. Vaisvalavičienė).

Jaunsilavas pamatskolas 8. klase kopā ar latviešu valodas un literatūras skolotāju Sk. Bērziņu uzzināja, kas ir Baltu vienības diena un kāpēc to atzīmē. Skolēni atkārtoja, kādās krāsās ir Lietuvas karogs un noklausījās tautasdziesmu lietuviski. 8. klase tika iepazīstināta ar lietuviešu autoru grāmatām un noskatījās divus video, kuros grafiskā stāsta „Sibīrijas haiku“ tulkotāja latviešu valodā D. Meiere lasa grāmatas fragmentus. Skolēni arī noskatījās kadrus no filmas „Ekskursante“ lietuviešu valodā. Nodarbībās beigās katram bija iespēja iemācīties dažas frāzes lietuviski. 9. klase projekta ietvaros uzzināja, kas ir Baltu vienības diena, kā arī noskatījās video par šīs dienas svinēšanas tradīcijām Lietuvā un Latvijā. Skolēni pētīja, kuras ir „baltu valodas“ un tika iepazīstināti ar lietuviešu autoru grāmatām „Sibīrijas haiku“, „Samainītais“ un „Zalkša līgava“.

Līvānu pamatskolā projekta aktivitātes tika īstenotas pedagoģei karjeras konsultantei R. Sviklei-Popovai sadarbojoties ar skolas bibliotekāri I. Bojāri. Apmeklējot bibliotēku, 9. klase uzzināja, kas ir “Baltu literatūras nedēļa”. Nodarbības gaitā skolēni tika informēti par Baltu vienības dienu un sīkāk iepazīstināti ar K. Zīles grāmatu “Samainītais”. Runājot par mistiskā romāna sižetā sastopamajām mītiskajām būtnēm, tika secināts, ka arī latviešu folklorā ir sastopami veļi un tiek svinēti pavasara svētki Meteņi, bet lietuviešu Vējš ir ļoti līdzīgs latviešu Vēja mātei. Drosmīgākie skolēni varēja iejusties Geda un Gabes tēlos, lasot teksta fragmentus no grāmatas. Nodarbības noslēgumā skolēni romāna tekstā meklēja vārdus un frāzes latgaliešu valodā, mēģinot tos izprast un iztulkot latviski. Apciemot bibliotēku devās arī 4. klase, un uzzināja, kas ir “Baltu literatūras nedēļa”, kas ir “balti” un kuras ir baltu valodas. Skolēni noskaidroja, kura ir Lietuvas galvaspilsēta, noklausījās Lietuvas himnu un zīmēja Lietuvas karogus, klausoties dziesmas “Tilidūda” un “Žvirbli, žvirbli”. Skolēni iemācījās sasveicināties un atvadīties lietuviski.

Rožupes pamatskolas 9. klase kopā ar latviešu valodas un literatūras skolotāju A. Ģēģeri pievērsās lietuviešu valodas izpētei. Skolēni apguva dzīvnieku nosaukumus lietuviešu valodā, mēģināja saskatīt līdzības/atšķirības ar nosaukumiem latviešu valodā. Lai izprastu baltu valodu izcelsmi, tika pētīts indoeiropiešu valodu koks, meklējot radniecīgās valodas. Nodarbības gaitā skolēni nedaudz iepazina arī lietuviešu literatūru, apspriežot lietuviešu tautas pasakas „Zalkša līgava“ („Eglė, žalčių karalienė“) sižetu un aplūkojot grāmatas vizuālo noformējumu. Skolēniem bija iespēja ielūkoties K. Šimoņa daiļradē un atbildēt uz jautājumiem.

Projekta ietvaros organizētās nodarbības padziļināja izpratni par Lietuvu un tās saikni ar Latviju, kā arī daudziem skolēniem radīja interesi izlasīt grāmatas “Sibīrijas haiku” un “Samainītais”. Pirmā grāmata daudzus uzrunāja ar savu formātu – grafisks stāsts, kur pamatā ir daudz zīmējumu, bet mazāk teksta. Savukārt “Samainītais” piesaistīja ar neparasto sižetu un varoņiem.

Paldies skolām un skolotājiem par sadarbību un atsaucību!

Informāciju sagatavoja: Rasma Svikle-Popova, pedagoģe karjeras konsultante